Gammel Finland
Gammel Finland, de dele af Finland, som Sverige afstod til Rusland i 1721 og 1743. Betegnelsen blev brugt fra 1809, da resten af Finland, Nye Finland, blev afstået til Rusland. I 1812 lod Aleksander 1. Gammel Finland indlemme i det russiske storfyrstendømme Finland, hvorved det gamle Kexholm län, der kun havde været svensk 1617-1721, nu for første gang blev en del af Finland og derfor også i 1917 indgik i det selvstændige Finland. Gammel Finland adskilte sig nationalt, socialt og kulturelt fra Nye Finland, og det er hovedsagelig herfra, Finland har fået sin russiske ortodokse befolkningsdel.